А што ж здарылася ў 2009 годзе? Спачатку адзін дзяяч знайшоў у інтэрнэце інфармацыю пяцігадовай даўніны, і перадрукаваў у сваім ЖЖ. Пасля адная газета ўхапілася за гэта – і парэкламавала ў сябе на сайце той запіс. А затым правяла цэлае “журналісцкае расследванне”, пасля якога ксяндза Бульку трэба было хіба што ставіць да сценкі і растрэльваць. У ім журналіст паразмаўляў у тым ліку і з ксяндзом Булькам і смакаваў, што 83-гадовы чалавек “заўважна хваляваўся, бо сама тэма гутаркі яму вельмі балючая”. Я перакананы, што калі прыйсці да любога чалавека і сказаць яму “ты супрацоўнічаў са спецслужбамі і забіваў людзей”, ён пачне хвалявацца не менш, бо гэта сур’ёзныя абвінавачанні.